| Jennifer Jason Leigh |
| --- |
|  |
|  |
|  |
| Tikras vardas | Jennifer Leigh Morrow |
|  |
| Gimė | 1962 m. vasario 5 d. (61 metai)Holivudas, JAV |
|  |
| Šalis |  JAV |
|  |  |
|  |  |
|  |  |
|  |  |
|  |  |
|  |
|  |  |
|  |  |
| Žymesni vaidmenys |
| Agnesė „Kūnas ir kraujas" (1985 m.)  Neš„Pakeleivis" (1986 m.)  Hedė/Elen„Vieniša baltoji moteris" (1992 m.)  Selena„Doloresa Kleiborn" (1995 m.)  Deizė Domergju„Grėsmingasis aštuonetas" (2015 m.) |
| Apdovanojimai |
| Oskaras (nominacija) (2016 m.)  Auksinis gaublys (nominacija) (1995, 2016 m.)  BAFTA (nominacija) (2016 m.) |

**Dženifer Džeison Li** (angl. *Jennifer Jason Leigh*, tikrasis vardas – *Jennifer Leigh Morrow*; g. 1962 m. vasario 5 d.) – amerikiečių aktorė.

Biografija
----------

Dženifer tėvas Vic Morrow buvo aktorius, o motina Barbara Turner – scenaristė. Šeima iširo, kuomet jai buvo 2 metai. Dženifer yra vidurinioji iš 3 seserų, taip pat dar vienos dukters motina susilaukė antrojoje santuokoje. Jos patėvis – režisierius Reza Badiyi.

Dženifer pakeitė savo pavardę vos pradėjusi aktorės karjerą, viduriniu vardu pasirinkusi „Jason" aktoriaus Jason Robards garbei, kuris buvo artimas šeimos draugas. 

Debiutavusi epizodiniu vaidmeniu filme „Tod eines Fremden" (1976), kuriame taip pat vaidino ir Jason Robards, vėliau ji vaidino keliuose televizijos serialuose, kol 1981 m. gavo svarbų – nebylės išprievartautos merginos – vaidmenį filme „Eyes of a Stranger".

Jos sekantys filmai: „Fast Times at Ridgemont High" (1982), „Kūnas ir kraujas" (1985), „Pakeleivis" (1986) (abejuose ji vaidino kartu su Rutger Hauer). 1990 m. pasirodę filmai „Last Exit to Brooklyn" ir „Miami Blues", kuriuose Dženifer vaidino prostitutes, tapo jos proveržio vaidmenimis. Jų dėka 1991 m. aktorė gavo pirmą didelį vaidmenį Holivudo juostoje „Blackdraft", o 1992 m. juosta „Vieniša baltoji moteris" kartu su Bridget Fonda tapo gana dideliu hitu.

Vėliau Dženifer filmavosi pas režisierius Robert Altman („Short Cuts"), Agnieszka Holland („Washington Square"). 1995 m. pasirodžiusioje Stephen King romano ekranizacijoje „Doloresa Kleiborn" ji vaidino pagrindinės herojės Kathy Bates dukterį. Už vaidmenį filme „Georgia" (1995) ji sulaukė kritikų liaupsių, tačiau, priešingai prognozėms, nebuvo nominuota Oskarui. 

1999 m. Dženifer vaidino paskutiniame Stanley Kubrick filme „Plačiai užmerktos akys". Vėliau režisierius nusprendė scenas perfilmuoti, tačiau aktorė tuo metu buvo užsiėmusi vaidmeniu kitame filme ir galiausiai Dženifer scenos iš filmo buvo visiškai iškirptos.

2002 m. ji vaidino Sam Mendes trileryje „Road to Perdition" ir Jane Champion erotiniame trileryje „In the Cut" su Meg Ryan. Filme „Mašinistas" (2004) jos partneriu buvo Christian Bale, o „The Jacket" (2005) – Adrien Brody. 

2003 m. režisierius Vincent Gallo buvo numatęs jai vaidmenį juostoje „The Brown Bunny", tačiau Dženifer atsisakė dėl filme esančios oralinio sekso scenos (šį vaidmenį atliko Chloë Sevigny).

2015 m. režisierius Quentin Tarantino pakvietė ją į filmą „Grėsmingasis aštuonetas". Dženifer tuo metu retai pasirodydavo didesniuose Holivudo filmuose ir juosta tapo puikia proga priminti apie save. Šis pasirodymas atnešė jai Oskaro, BAFTA ir Auksinio gaublio nominacijas.

2017 m. ji pasirodė žinomo TV serialo „Tvin Pyksas" 3-ame sezone.

Kita veikla
-----------

Dženifer yra sukūrusi keletą vaidmenų Brodvėjaus teatre. 2001 m. ji prisidėjo prie filmo „The Anniversary Party" kaip viena scenarijaus autorių ir režisierių. 

2000 m. buvo Venecijos kino festivalio žiuri narė.

Šeima
-----

1983 m. Dženifer tėvas Vic Morrow žuvo ant jo ir dar dviejų vaikų nukritus sraigtasparniui filmuojant juostą „Twilight Zone: The Movie". Vėliau Dženifer ir jos sesuo padavė į teismą kino kompaniją Warner Bros. ir filmo režisierius John Landis bei Steven Spielberg. Po metų buvo pasiektas susitarimas, kurio detalės neviešintos.

2001 m, ji Brodvėjuje susipažino su režisieriumi ir scenaristu Noah Baumbach, už kurio 2005 m. ištekėjo. 2010 m. Dženifer, kuriai buvo 48, susilaukė sūnaus, tačiau 2013 m. jos šeima iširo.

Pagrindiniai apdovanojimai
--------------------------

* Oskaras (nominacija) – geriausia antrojo plano aktorė (2016)
* Auksinis gaublys – specialus apdovanojimas (1994)
* Auksinis gaublys (nominacija) – geriausia aktorė (1995), geriausia antrojo plano aktorė (2016)
* BAFTA (nominacija) – geriausia antrojo plano aktorė (2016)
* Saturno apdovanojimas (nominacija) – geriausia antrojo plano aktorė (1996)
* CinEuphoria apdovanojimas – geriausia aktorė (auditorijos pasirinkimas) (2017)
* Monrealio filmų festivalis – geriausia aktorė (1995)
* MTV kino apdovanojimai – geriausia neigiama herojė (1993)
* Taorminos kino festivalis – Arte apdovanojimas (2001)
* Venecijos kino festivalis – specialus apdovanojimas (1993)

1989 m. aktorė buvo įtraukta į „Harper's Bazaar" „America's 10 Most Beautiful Women" sąrašą.

Dalinė filmografija
-------------------

* Death of a Stranger (1973)
* Fast Times at Ridgemont High (1982)
* Kūnas ir kraujas (1985)
* Pakeleivis (1986)
* Last Exit to Brooklyn (1989)
* Miami Blues (1990)
* Blackdraft (1991)
* Vieniša baltoji moteris (1992)
* Doloresa Kleiborn (1995)
* Georgia (1995)
* eXistenZ (1999)
* Short Cuts (1993)
* Washingon Square (1997)
* Road to Perdition (2002)
* In the Cut (2003)
* Mašinistas (2004)
* The Jacket (2005)
* Grėsmingasis aštuonetas (2015)
* Tvin Pyksas (2017)

Šaltiniai
---------

1. ↑  Tobias, Scott (2007 m. lapkričio 21 d). „Interview: Jennifer Jason Leigh". *The Onion A.V. Club*. Nuoroda tikrinta March 21, 2013.
2. ↑  Williams, Zoe. „What you see and what you get". *The Guardian]date=March 12, 2005*. Nuoroda tikrinta December 12, 2016.
3. ↑  Ebert, Roger (1990 m. balandžio 20 d). „Miami Blues". *RogerEbert.com*. Nuoroda tikrinta November 4, 2017.
4. ↑  Dretzka, Gary (1999 m. balandžio 27 d). „Hyper 'Existenz'". *Chicago Tribune*.
5. ↑  Jennifer Jason Leigh - Leigh Would Not Have Shied Away From Brown Bunny Controversy Music, Film and Entertainment News, 2007/11/19
6. ↑  Collis, Clark (2016 m. sausio 14 d). „Oscars 2016: Jennifer Jason Leigh reflects on first-ever nomination". *Entertainment Weekly*. Nuoroda tikrinta March 10, 2019.

Nuorodos
--------

|  |  |
| --- | --- |
|  | **Vikiteka: Jennifer Jason Leigh** – vaizdinė ir garsinė medžiaga  |

* IMDb profilis